runetrust/blame-folketinget-dk huggingface dataset:
Lene Espersen (KF), 2008-02-27:
Jeg vil sige til fru Marlene Harpsøe, at jeg tror, det er vigtigt, at man ikke blander æbler og pærer sammen.
For så vidt angår de bål og brande, der har været i gaderne, er der intet, der tyder på, at de har noget med den organiserede kriminalitet at gøre.
Det er unge utilpassede, der ikke er rodfæstet i organiserede bander, der løber rundt og laver noget ballade.
Jeg mener, fuldstændig ligesom statsministeren, at det altså handler om at sikre, at man får forældrene mere på banen, og så naturligvis om, at de unge mærker konsekvensen, og at vi ser på, om nogle af de mange gode initiativer, der er rundtomkring, skal spredes ud andre steder i landet.
Med hensyn til den kriminelle lavalder er det noget, ungdomskommissionen ser på, men jeg vil sige, at man i hvert fald ikke kan bruge urolighederne i de sidste par uger som argument for det, for langt størstedelen af de unge, der løb rundt og lavede ballade, var mellem 15 og 18 år gamle.
De var altså over den kriminelle lavalder.
Jeg vil så også sige, at når det gælder bandekriminalitet, kommer jeg jo med et lovforslag i denne samling, der totalt er målrettet denne gruppe.
Det er et lovforslag, der går ud på at hæve straffen for besiddelse af ulovlige skydevåben, det går ud på mulighed for retshåndhævelsesarrest, altså, det vil sige, at når man bliver taget med ulovlige skydevåben på gaden, så er det i fængsel med det samme, og det er også fængselsstraf, første gang man bliver taget med en ulovlig kniv.
Flemming Møller Mortensen (S), 2008-02-27:
Hertil vil jeg så gerne spørge, om der netop i så fald, hvis det er tilfældet, at den ene forældrepart udvises, kan gives en humanitær opholdstilladelse for at holde familien samlet, netop primært for at varetage børnenes interesser, netop så vi undgår, at eksempelvis et ægtepar bliver splittet, hvor den ene forælder lever i ét land og den anden forælder her i Danmark.
Og hvis det i så fald er muligt at give en humanitær opholdstilladelse, vil jeg gerne høre, hvad ministerens holdning hertil måtte være.
Lene Espersen (KF), 2008-02-27:
Jeg vil sige, at der skal være en konsekvent indsats over for dem, der begår kriminalitet.
Det er også det, der sker i dag.
Jeg synes jo, at vi med al tydelighed de sidste par uger har set, at det er unge utilpassede, der løber rundt og af den ene eller den anden mere eller mindre uforståelige årsag laver ballade, og de skal selvfølgelig mærke konsekvensen på deres krop af at brænde skoler ned og andet.
Jeg vil sige, at politiet selvfølgelig er obs på det hver eneste gang, der bliver begået kriminalitet, og der er masser af skrappe tiltag allerede i dag.
Det er jo voldsomt for unge, der er over den kriminelle lavalder; de bliver stillet for en dommer, og de bliver stillet til ansvar for deres gerninger, og sådan må det være.
Man har gjort fuldstændig, ligesom man gjorde med rockerne: Systematiseret en oversigt over samtlige forskellige kriminelle bander, der er i Danmark, hvem der er medlemmer, og hvad de begår af kriminalitet.
Så tager man dem simpelt hen for alt, hvad de begår af kriminalitet.
Så jeg vil sige, at jeg faktisk synes, at der skal være stor ros til dansk politi for den måde, de håndterer det på.
Jeg vil gerne sige, at vi har nedsat en ungdomskommission.
Det har vi bl.a. gjort - og faktisk med stor ros fra Dansk Folkeparti tidligere fordi tendensen er den, at de danske unge generelt bliver mere og mere lovlydige, men der er en lille gruppe af unge, der bliver mere og mere forhærdede kriminelle.
Over for den gruppe af unge er der noget, der tyder på, at de mange og meget dyre redskaber, der i dag er ude i kommunerne og andre steder, ikke virker godt nok.
Så hensigten med ungdomskommissionen er sådan set at se på, hvilke initiativer der virker godt, hvilke virker knap så godt, om vi kan lære noget af udlandet, om der er nogle andre steder, hvor vi kan komme med nogle initiativer, der vil virke forebyggende over for den her gruppe.
Jeg har ikke indtil videre hørt nogen komme med nye, spændende, meget virkningsfulde initiativer, men det er klart, at i det omfang, man måtte have rigtig gode og virkningsfulde initiativer, vil jeg da meget gerne lade det tilgå ungdomskommissionen.
Jeg har ikke noget bud på det i dag, og derfor har jeg bedt sagkyndige om at vurdere det.
Og det er jo med henblik på at sikre, at også de, der er under den kriminelle lavalder, mærker konsekvensen af deres handlinger.
Marlene Harpsøe (DF), 2008-02-27:
Spørgsmålet er jo så bare, om vi i den danske befolkning og i det danske Folketing har tålmodighed til at vente på en ungdomskommission.
Selvfølgelig støtter vi i Dansk Folkeparti en ungdomskommission, men lige i øjeblikket må vi jo konstatere, at der er nogle meget grelle eksempler på, hvordan vold florerer i det danske samfund, bl.a. med de her voldsuroligheder, ildspåsættelser og vandaliseringer, som vi har set i det danske samfund i den forløbne tid.
Der må jeg sige også med hensyn til banderne: Rigspolitiet er jo kommet med den her rapport, som netop fastslår, at det her med bandekriminalitet ikke foreløbig vil gå nedad, tværtimod, så vil den her form for bandekriminalitet stige.
Der er det så, at vi i Dansk Folkeparti efterlyser en mere konsekvent politik.
Vi har masser af spændende initiativer også over for ungdomskriminalitet fra Dansk Folkepartis side.
Der vil jeg gerne igen opfordre til, at ministeren lytter til Dansk Folkepartis spændende initiativ med hensyn til at sænke den kriminelle lavalder til 12 år.
Det glæder mig og Dansk Folkeparti, at ministeren i hvert fald på nogle områder ønsker en konsekvent retspolitik.
Vi så jo i weekenden i pressen, at der var nogle politikere fra regeringspartierne, som ønskede en lidt mere slap politik på retsområdet.
Der er det jo så, at vi i Dansk Folkeparti gerne vil høre ministeren, om hun er enig i, at vi har en for slap retspolitik her i Danmark, og om den ikke skal være mere konsekvent, sådan som ministerens eget parti selvfølgelig også lægger op til, og om ministeren så vil føre det her ud i livet, når der er behov for det i det danske samfund.
Lene Espersen (KF), 2008-02-27:
Jeg vil sige, at i de godt 6 år, jeg har været justitsminister, har der jo været opbakning til den linje, jeg har kørt, så det, at der er et par enkelte artikler i avisen i weekenden, ser jeg nu ikke som udtryk for, at der en stor kritik af den måde, som retspolitikken er kørt på.
Men jeg vil sige, at jeg synes, det er vigtigt, at retspolitikken går på to ben.
For det første skal man have en konsekvent linje over for dem, der begår kriminalitet.
Det skal være sådan, at den store del af samfundet og vores borgere, der er lovlydige, føler, at man ser med alvor på dem, der begår kriminalitet.
Samtidig er det altså også vigtigt for det andet at sikre en ordentlig forebyggende indsats for at undgå, at lillebrødrene bare bliver fødekæder til at blive de nye kriminelle bander om 5 eller 10 år.
Frank Aaen (EL), 2008-02-27:
Mange tak.
Regeringen har flere gange med rette kritiseret USA for på Guantánamo at holde mennesker fængslet i lang tid uden dom og for at have fløjet fanger til lande, hvor de er blevet udsat for tortur.
Vi er selvfølgelig helt enige med regeringen i den kritik, men jeg vil gerne spørge ministeren: Hvordan går det i Danmark?
Altså, vi har ikke noget Guantánamo - gudsketakoglov - men vi har i Vestre Fængsel en mand fra Nordirak siddende, som havde dansk opholdstilladelse.
Så kom han tilbage til Danmark, staten fratog ham hans opholdstilladelse, og han holdes nu indespærret og har været det i mere end et halvt år uden dom og uden udsigt til at komme for en dommer.
Jeg mener: at udsætte folk for faren for tortur ved at give oplysninger til et land om, at den mand skal fængsles, og efterfølgende holde ham indespærret, uden at han kommer for en dommer!
Vi har også de to tunesere, der er kendt fra sagen om det planlagte eller måske planlagte mord på en bladtegner.
De to er også fængslede uden dom.
Vi synes selvfølgelig, de skal dømmes, hvis de har gjort noget forkert, klart nok, men de skal altså for en dommer så.
De to har i øjeblikket, så vidt vi kan se, det alternativ enten at forblive i fængslet på ubestemt tid uden at komme for en dommer, eller også bliver de udvist til Tunesien, hvor de kan risikere at blive udsat for tortur.
Jeg mener: Fængsel på ubestemt tid uden dommer eller udvisning til et land, hvor de kan blive udsat for tortur, er det noget, ministeren synes passer sig for et retssamfund som det danske?
Birthe Rønn Hornbech (V), 2008-02-27:
Jeg forstår, at spørgeren koncentrerer sig om tortur.
Så enkelt er det at svare på det.
I øvrigt må jeg sige, at jeg selvfølgelig ikke kan gå ind i enkeltsager og sige noget om retsgrundlag og opholdsgrundlag, men det korte af det lange er: Danmarks sender ikke nogen tilbage til tortur.
Frank Aaen (EL), 2008-02-27:
Kunne jeg bare tro på, at det er sådan.
Jeg spurgte nu efter to ting.
Det ene er det med tidsubestemt fængsling, uden at mennesker kommer for en dommer, og der vil jeg gerne have svar på, om det virkelig hører hjemme i et retssamfund.
Det andet er, at når man siger til myndighederne i et land, der er kendt for tortur, at der er en person med dansk opholdstilladelse i deres land, og at man gerne vil have vedkommende arresteret, så er det måske ikke at udlevere vedkommende, for vi havde ikke vedkommende i vores varetægt på det pågældende tidspunkt, men det er i hvert fald at udsatte vedkommende for tortur - og det skete også.
Kan vi med det, som ministeren lige nu sagde, være sikre på, at de to tunesere ikke bliver udvist til tortur, altså ikke bliver udvist til Tunesien?
Birthe Rønn Hornbech (V), 2008-02-27:
Jeg kan kun gentage, at Danmark ikke udsender nogen til tortur.
Med hensyn til de andre spørgsmål kan jeg henvise til, hvad jeg har udtalt tidligere i en pressemeddelelse, og hvad statsministeren har sagt, nemlig at der ikke er taget initiativer til ændring af reglerne om de administrative udvisninger, men man vil på et senere tidspunkt prøve at kigge på reglerne.
Marlene Harpsøe (DF), 2008-02-27:
Vi har jo i den seneste tid oplevet utrolig voldsomme uroligheder landet over, samtidig med at vi har oplevet bandeoptøjer - senest i dag i bandemiljøet blev der forhindret to lejemord.
Gudskelov, at vi har sådan et godt politi her i Danmark.
Men i Dansk Folkeparti savner vi noget mere konsekvens fra regeringens side, så derfor vil vi gerne høre ministeren, om ministeren overhovedet mener, at der er behov for nogen konsekvente tiltag i forbindelse med bekæmpelse af de her bandeoptøjer og den seneste tids voldsomme uroligheder.
Vi vil ikke vente på en eller anden ungdomskommission, hvor vi ikke ved, hvornår de færdiggør deres arbejde.
Vi har foreslået i vores finanslovoplæg bl.a. muligheden for kollektiv straf, men også i højere grad mulighed for videoovervågning og selvfølgelig en sænkelse af den kriminelle lavalder til 12 år.
Til det vil jeg gerne igen høre ministeren: Vil ministeren gøre alvor af at komme med nogle tiltag, som samtidig så også er konsekvente, så vi gør noget nu og ikke venter på en ungdomskommissions arbejde, hvor vi ikke ved, hvornår det er færdigt?
Lene Espersen (KF), 2008-02-27:
Vi havde faktisk en ret spændende debat om lige præcis den her problemstilling med Det Kriminalpræventive Råd, da vi havde den første hasteforespørgsel her i Folketinget, og da var det svar, jeg fik fra Det Kriminalpræventive Råd, at man har medarbejdere, der sidder og arbejder med de her ting.
Så påstanden om, at det ikke eksisterer, er ikke sand, det hedder bare noget med andet, end det tidligere hed.
Der sidder altså folk og arbejder med det, og derfor er det jo grotesk at skulle stå og svare på, om man vil give penge til noget, der allerede i forvejen eksisterer.
Jeg vil sige, at en af de ting, som rigspolitiet jo har taget initiativ til, er, at man som led i bekæmpelsen af bandekriminalitet har valgt at gå på to ben.
Det ene ben er den hårde del mod den hårde kerne, mens den anden del jo lige præcis retter sig mod det, man kunne kalde den bløde kerne, dem, vi gerne vil have undgår at rode sig ud i kriminalitet, og der afleverer rigspolitichefen faktisk en samlet statusrapport her senere i marts måned, hvori vi får et samlet overblik over, hvordan det egentlig går med SSP-samarbejdet med fædregrupper osv. ude lokalt.
Så jeg vil i hvert fald sige, at vi har sammen med rigspolitiet taget initiativ til, at vi får et samlet overblik over, hvad der er sat i gang, hvad der virker rigtig godt, og hvad der godt kunne virke bedre.
Jeppe Kofod (S), 2008-02-27:
Ja tak.
Jeg vil også takke De Konservatives ordfører for bemærkningerne.
Jeg synes, det langt hen ad vejen var helt korrekte bemærkninger.
Så vil jeg også henlede opmærksomheden på forslaget, der jo sådan set præcis siger det, som hr. Lars Barfoed er inde på, nemlig at man opfordrer regeringen til at ophæve den nuværende fastfrysning af niveauet for ngo-bistanden.
Der står ikke noget om, at man ikke kan foretage prioriteringer inden for ngo-bistanden, eller at man ikke kan gøre noget mere effektivt eller anderledes eller bytte rundt på tingene.
Der står bare, at det rigoristiske princip om det fastfrossede niveau, som regeringen indførte i 2002, og som går ud over visse rammeorganisationer, især Folkekirkens Nødhjælp, Mellemfolkeligt Samvirke, IBIS, selvfølgelig skal væk.
Er hr. Lars Barfoed enig i det?
Birthe Rønn Hornbech (V), 2008-02-27:
Jeg vil gerne gentage, at vi løbende opfordrer UNHCR til at præsentere nogle, der opfylder betingelserne i Danmark.
Nu er det ikke mit område, men jeg tør da godt alligevel nævne, at vi jo altså massivt hjælper med humanitær bistand i Irak.
Jeg vil også nævne, at vi har taget over 300 tolke m.fl. til Danmark og sørget for deres transport til Danmark.
Så jeg synes ikke, at hr. Morten Østergaard er helt rimelig.
Vi har jo netop ydet en særlig indsats i Irak, vi har netop sørget for, at tolkene er kommet til Danmark og i sikkerhed.
Det synes jeg at hr. Morten Østergaard helt overser.
Line Barfod (EL), 2008-02-27:
Der har jo i den senere tid været en del fokus på den bål og brand, vi har oplevet, og på, hvad man kan gøre for at forebygge.
Nogle har været mest optaget af, hvad man kan gøre for at straffe, men andre har trods alt også været lidt optaget af, hvad man kan gøre for at forebygge, at der kommer bål og brand.
Jeg kunne godt tænke mig at høre, om ministeren har nogen bud på en langsigtet indsats, for det, vi gentagne gange har set både under denne og tidligere regeringer, har jo været, at når der kommer fokus på noget i medierne, så sætter man et eller andet kortsigtet projekt i gang, og når der så er gået et par år og fokus er væk, så bliver det lukket ned igen.
Det er f.eks. også sket med den enhed, man havde under Det Kriminalpræventive Råd, som skulle forebygge vold.
Når man har så kortsigtede projekter, når man aldrig at opbygge tilstrækkelig viden om, hvad man kan gøre, og få sikret, at denne indsats fortsætter i længere tid.
Derfor vil jeg høre, om ministeren har nogen planer om at have en langsigtet indsats for at forebygge vold og for at forebygge, at der sker bål og brand.
Jeg ved godt, at der også skal ske noget på andre ministres områder, men nu spørger jeg direkte til justitsministerens område.
Lene Espersen (KF), 2008-02-27:
Jeg vil sige til fru Line Barfod: Ja, bestemt.
Der er ingen tvivl om, at hvis det er sådan, at vi skal undgå lignende situationer, handler det om forebygge og forhindre, at unge, om man så må sige, ender i den situation, at de render rundt og opfører sig, som de har gjort det i de sidste par uger.
Det er helt uacceptabelt at se på.
Det er altså over en bred kam, at man skal prøve at sætte ind over for det, man kunne kalde lillebrorkomplekset, at man sørger for at holde dem, der ikke er inde i kriminalitet, men som er på vej ind i den, ude af den.
Jeg har bemærket meget, at en integrationenskonsulent, som jeg mener ofte udtaler sig med meget stor saglighed i pressen, nemlig Manu Sareen, har været ude med et forslag om, at man nok skulle prøve at se på, om mange af de programmer, der kører for øjeblikket, alle sammen er lige virkningsfulde.
Jeg mener, at vi langsigtet skal være bedre til at evaluere.
Mange af de initiativer, som vi sætter i gang, virker fint, men hvilke der virker bedst, og om der er nogen, der skal målrettes bestemte grupper, mener jeg at vi skal være meget, meget bedre til at spotte.
Så vil jeg også sige om det langsigtede, at jeg mener, der er behov for at gøre noget i forhold til nogle af forældrene.
Jeg skal slet ikke komme ind på hele diskussionen omkring erstatningsansvar, men blot sige, at jeg tror, at det er meget vigtigt at have fokus på, hvad man kan gøre for at give forældrene nogle redskaber, der gør det nemmere for dem at sørge for, at deres børn klarer sig og ikke begiver sig ud i kriminalitet.
Der er jo bl.a. erfaringer fra udlandet, men der er faktisk også programmer i Danmark, der ikke rigtig bliver brugt, hvilket jeg tror man skal gøre for at gå ind at understøtte nogle af de her forældre i at holde styr på deres børn.
Line Barfod (EL), 2008-02-27:
Det er meget fint med alle de her ord.
Det er også fint at sige, at der skal gøres en større lokalpolitisk indsats osv.
Desværre har den regering, som ministeren med i, meldt klart ud til kommunerne, at der ikke må bruges flere penge, og så er det jo lidt svært samtidig at stå og sige, at der skal bruges flere penge, bl.a. på det her område, når kommunerne ikke må bruge penge.
Ministeren har nedlagt den enhed under Det Kriminalpræventive Råd, som ellers blev oprettet til bl.a. at gøre lige præcis det, nemlig at se på det voldsforebyggende og se på, hvad man kan lære af de projekter, hvad man kan gøre, og hvad der virker.
Den enhed har ministeren nedlagt, så hvem er det, der skal løfte den opgave, som ministeren mener bør løftes?
Lene Espersen (KF), 2008-02-27:
Jeg vil sige til fru Line Barfod, at det ikke er korrekt, at den enhed er nedlagt og ikke er erstattet af noget nyt.
Det, man har valgt at gøre i Det Kriminalpræventive Råd, er at samle det en større gruppe, der stadig væk arbejder med de samme emner.
Så det er simpelt hen ikke korrekt at sige, at man har nedlagt noget, som ikke er blevet erstattet af noget nyt.
Det er ikke den opfattelse, jeg har.
Jeg har fået en beskrivelse fra Det Kriminalpræventive Råd, hvoraf det fremgår, at man fortsætter arbejdet, men at man har lagt det, om man så må sige, ind under en anden kasket.
Hvis jeg skal pege på, hvem det er, der skal tage sig af det, er det jo klart, at der, hvor de ude i kommunerne har et ansvar, er det jo så også kommunerne, der må tage sig af det, men det, som jeg gerne vil pege på, og hvor jeg også selv har et ansvar i forhold til det lokalpolitiske, er jo med hensyn til at sørge for, at det, der har været hensigten med politireformen, nemlig at sørge for, at politiet ikke alene skrider ind, når folk først har begået kriminalitet, men at politiet også har et tæt og rigtig godt kontaktnet til dem, der går på gaden, ser børnene og de SSP-medarbejdere, der er med ude lokalt og ved, hvor problemerne er, har politiet oppe at køre og sætter øget fokus på det.
Det har ikke fyldt så meget i pressen i de sidste par uger, men jeg synes jo, det er fantastisk at se, hvor gode de nye politikredse faktisk har været til, om man så må sige, at få dysset gemytterne ned og få bremset de tendenser, der var til, at der kom bål osv.
De forskellige steder, hvor disse ting poppede op, blev det hele meget hurtigt bragt til orden igen, og det skyldes ikke mindst den lokalpolitiske indsats.
Line Barfod (EL), 2008-02-27:
Der er ingen tvivl om, at der er rigtig mange, der har gjort meget for at få dæmpet gemytterne.
Det, som mange forældre og andre lokale kræfter gjorde i Gellerup, det, som en del SSP-medarbejdere osv. har gjort, har været rigtig vigtigt. Det er nu væsentligt at få samlet de erfaringer sammen og at få set på, hvad det så er, der virker rundt om, og også se på, om der så kan komme nogle penge til det, og om man kan styrke de ting, bl.a. sikre, at der også kan komme penge til klubber osv.
Men det kræver jo, at nogle forsker i det, og det kræver jo også, at regeringen - det er så ikke ministerens ressort - samlet vil være med til, at kommunerne må bruge penge.
Det er fint nok med politidelen og SSP, men der skal jo også gerne være penge til de andre dele, som handler om social indsats og om pædagoger osv.
Men hvad angår ministerens område, betyder det så, at ministeren lover, at der fremover vil være penge til Det Kriminalpræventive Råd til at sikre, at der bliver lavet en samlet forskning, og at man fortsætter med at have forebyggelsesdelen meget højt prioriteret på det her område?
Birthe Rønn Hornbech (V), 2008-02-27:
Nu er jeg i hvert fald nødt til at starte med at sige: Jeg har dummet mig ud over alle grænser.
Jeg håber, at hr. Naser Khader modtager min underdanigste undskyldning.
Men jeg kan så gentage, at vi altså er meget optaget af at få det udsendelsesdirektiv gennemført, fordi det vil pålægge alle lande en pligt til at udsende - efter forskellige kriterier - dem, der er uønsket i området.
Og som jeg sagde før, har jeg altid været meget optaget af, at vi var med i Schengenaftalen, og det er jo så lykkedes os med en særlig konstruktion, selv om vi har det retlige forbehold.
Det er klart, at jeg ikke kan stå og sige noget her om en konkret sag, for jeg kender ikke indholdet og jeg kender ikke retsgrundlaget.
Det må jeg afstå fra, men bare sige, at meningen med Schengensamarbejdet selvfølgelig er, at er der tale om, at man er uønsket et sted, så skal andre lande også deltage i det samarbejde.
Naser Khader (NY), 2008-02-27:
Jamen jeg er klar over, at det inden for Schengensamarbejdet er sådan, at hvis man får visum til et land, får man det til samtlige lande, og hvis man bliver afvist af et land, bliver man afvist af de andre lande.
Så jeg synes ikke, jeg har fået svar på mit spørgsmål.
Synes ministeren, det er en god idé, og vil ministeren arbejde for, at vedkommende bliver afvist, næste gang han søger visum til Danmark eller et andet Schengenland?
Eller synes ministeren, at det er en dårlig idé?
For til det med ikke at kende til vedkommende kan jeg sige, at han er en af hovedaktørerne ikke kun i forhold til den nuværende konflikt, men også i forhold til den tidligere konflikt.
Hans stemme er utrolig vigtig.
Han har senest opfordret til, at man boykotter de danske varer, ud over at han udsteder de mange sindssyge fatwaer i forhold til jøder, homoseksuelle og andre.
Er det en god idé, og vil ministeren arbejde for at gøre ham uønsket i Schengenlandene?
Birthe Rønn Hornbech (V), 2008-02-27:
Jeg vil gerne svare Ny Alliances leder, hr. Naser Khader: Jamen altså, jeg tør simpelt hen ikke begynde under ministeransvar at love noget som helst her om en sag, som jeg ikke har undersøgt nøje.
Hr. Naser Khader ved, at jeg undersøger sager nøje, og hvis jeg skal udtale mig om enkeltsager, så skal jeg kende hele sagen.
Vi er fuldstændig enige om, at det, at man tror, at mange af de fatwaer, der udstedes, kan gælde i andre lande, naturligvis er fuldstændig sindssygt.
Men jeg kan bare ikke på stående fod sige, at der er et grundlag, for der er jeg jo nødt til at kende sagen, og jeg vil selvfølgelig prøve at orientere mig om og se, om vi ved noget om den sag.
Flemming Møller Mortensen (S), 2008-02-27:
Asylansøgeres børn har vel om noget inden for ministerens ressortområde været i såvel fokus som til debat, hvorfor det også kan undre mig, lige såvel som det undrer mange andre, at børns vilkår ikke vægtes højere i vurderingen af forældrenes asylsager.
Danmark har tiltrådt såvel FN's børnekonvention - det gjorde vi i 1991 som menneskerettighedserklæringens artikel 8, som omhandler respekten for familielivet, og dermed har vi vel også i Danmark forpligtet os til at medtænke børns vilkår i forhold til de konsekvenser, forvaltningen af den danske lovgivning får, netop for at undgå, at børn kommer i klemme.
Er det ministerens opfattelse, at vi også overholder de ting, som jeg her påpeger?
Birthe Rønn Hornbech (V), 2008-02-27:
Ja, naturligvis overholder vi de konventioner, vi har skrevet under på.
Flemming Møller Mortensen (S), 2008-02-27:
Kan ministeren forestille sig en situation, hvor den ene forælder i et asylansøgerpar får opholdstilladelse i Danmark, hvorimod den anden forælder udvises, altså med en brudt familie til følge?